OpenLLM-France/wikimedia huggingface dataset:
# Hallstatt (herria)

Hallstatt Austriako udalerri bat da, Austria Garaian, Salzkammergut barrutikoa. Hallstätter See lakuaren ertzean dago. Inguruetan gatz-meatzeak daude.
Herriak izena eman dio Hallstatt kultura deritzon Goi Brontze Aroko zein Burdin Aroko kultura arkeologikoari, bertan aurkitutako aztarnategiarengatik.
1997. urtean UNESCOk Gizateriaren Ondare izendatu zuen Hallstatt.

## Historia

XIX. mendera arte herrira heltzeko modu bakarra ontziz edo mendi-bidezidor estuen bidez zen. Lakuaren eta mendien artean lur gutxi dago, eta herriguneak hartzen zuen toki hori; beraz, etxeen eta lakuaren arteko lotunea pasagune garai baten bitartez egiten zen. Herrirako lehenengo bide nagusia 1890. urtean eraiki zuten, mendebaldetik haitzak zulatuta.
Lekuaren kokagunea 'isolatua' izan arren, giza asentamenduak antzina hasi ziren inguruan, gatz-meatzeengatik. Aztarna zaharrenak K. a. 5000. urte ingurukoak dira, eta historiaurreko hilerria aurkitu zuten, besteak beste.
Edozein modutan ere, ez dago erromatarren sasoiko aztarna bereziki aipatzekorik, ezta Erdi Aroko hasierakorik ere. 1311. urtean merkataritza-gune bihurtu zen, nolanahi ere, zuen indar ekonomikoari eutsiz.
Gaur egun, gatz-meatzeak lantzeaz gain, turismoa da hiriko jarduera ekonomiko nagusietarikoa.

## Leku interesgarriak

* Gatz-Meatzea (Salzwelten Hallstatt): diotenez, munduko meategi zaharrena da, 7.000 urtez ustiatzen dihardutena. Barruan museo bat dago eraikita.
* Plaza Nagusia (Markplatz).
* Parrokia, Eliza Katolikoa (Pfarrkirche): XII. mendean eraikitzen hasitakoa, XVI.ean amaitu zuten, eta 2002an zaharberritu dute.
* Kalvarienberg Eliza, 1711koa.
* Eliza Protestantea, 1863. urtekoa, estilo neogotikokoa.
* Hezurtokia (Hallstätter Beinhaus): 1.200 garezur inguru, apainduta.
* Aztarnategi arkeologikoak: Hallstatt Kulturaren aztarnak, gaur egunera arteko objektuekin batera.
* Rudolf Dorrea, XIII. mendean eraikitako gotorlekua.
* Hallstätter See Lakua: Danubiora doazen Traun ibaiaren urak.
* Waldbachstrub Ur-jauziak.

## Erreferentziak

* ↑ whc.unesco.org (Noiz kontsultatua: 2024-06-02).

## Kanpo estekak

* Hallstatt: Your holiday place in Austria
* Datuak: Q131633
* Multimedia: Hallstatt / Q131633
# Zindagi Na Milegi Dobara

Zindagi Na Milegi Dobara ((hindiz: ज़िन्दगी न मिलेगी दोबारा; itzulita, Bizitza ez da birritan gertatzen) Zoya Akhtarrek zuzendutako 2011ko road movie indiar bat da, Bollywood estiloko elementuez osatua (abesti eta koreografiak).
Komedia erromantiko bat da Zindagi Na Milegi Dobara, erraz ikusten dena, Bollywoodeko 21. mendeko zinemaren zenbait ezaugarrirekin: dantza eta musikal elkarrekin bikain koreografiatua, aktore erakargarriak, tradiziozko sentipenen eta India aurreratu baten konbinazio modernoa.
Bollywoodeko jende ezaguna dira plantelean agertzen direnak. Neba-arrebak dira Zoya Akhtar zuzendaria eta Farhan Akhtar ekoizle eta aktorea (Kabir filmean), zineko beste pertsonaia baten seme-alabak, Javed Akhtar (filman agertzen diren poemak honenak dira). Hrithik Roshan begiargia (Arjun filmean) ere izar bat da Indian. 2012ra arteko sailkapenean, Bollywoodeko film dirutsuenen zerrendan, 11. postuan egon zen film hau.

## Argumentua

Oharra: Atal honek istorio osoa edo amaiera argitzen du.
Hiru mutil, betiko lagun minak, Kabir, Arjun eta Imran. Espainiara doaz, baten ezkondu aurreko agurra ospatzera bidaia batean. Bakoitzak bere bihotzaren kontraesanak ere argitu beharko ditu bidaia horretan.
Espainiako bidaia horretan, Euskal Herrira eta Iruñera ere iritsiko dira; baina lehenago, Valentziako La Tomatina jai ezagunetik igaroko dira. Bere egunetik kanpo berregin egin zuten festa Buñol herrian produkzio garesti honen kontura.

### Euskal Herriaren agerpena

Protagonisten bidaiaren azken etapa Iruñeko San Fermin jaietan gertatzen da. Hemen ere entzierroaren berregiketa bat egin zuten, ohiko zenbait korrikalari extra gisa kontratatuz, baina benetako zezenik jarri gabe Iruñeko kaleetan. Zenbait eszenatan ikurrinak ikusten dira hiriko leihoren batzuetan.

## Erreferentziak

* 1 2 Luistxo. «Zindagi Na Milegi Dobara» AZpiTituluak.eus (Noiz kontsultatua: 2019-05-30).

## Kanpo estekak

* Datuak: Q3067642
* Multimedia: Zindagi Na Milegi Dobara / Q3067642
# Ibai Ikastola

Ibai Ikastola Donostiako lehen hezkuntzako ikastetxe publikoa da.

## Historia

mendebaldean kokaturiko ikastola da, Ibaetako auzoan, muino baten gainean. Lehenengo urratsak 1968. urtean eman zituen, garai hartan Centros Ibai izenarekin. sortu zen eta gaur egun guraso-kooperatiba batek kudeatzen du. 1993. urtean publifikatu zen eta Lizeo izateaz utzi zuen, berriro ere ikastola bihurtuz. 2018an bere 50. urteurrena ospatu zuen. Urtemuga hori zela eta, ikastolaren liburua argitaratu zuen: Ibai ikastola. Mende erdi baten kontakizuna.

## Irakaskuntza

Bi urtetik hamabi urte bitarteko haur eta gazteak hezten ditu D ereduan.

## Iruditegia

* Kurtso bukaerako festa, 2010ean.
* Ikastolaren Olentzero auzoan.
* Ikastolaren 50.urteko anagrama.

## Bibliografia

* Ibai ikastola. Mende erdi baten kontakizuna, Leitzaran Grafikak, 2018, 95 or.

## Kanpo loturak

* Ibai Ikastolaren webgunea.
* Iñauteriak 2017an.
* Auñamendi Entziklopedian Ibai Lizeoa.
| i • e • a | Donostiako ikastetxeak |
Haur Hezkuntzako ikastolak
Axular lizeoa · Herri Ametsa ikastola · Santo Tomas Lizeoa · Zurriola Ikastola · Ibai Ikastola
   Lehen Hezkuntzako ikastetxe publikoak
Aitor ikastola · Amara Berri eskola · Orixe ikastola · Ibai Ikastola
   Lehen Hezkuntzako ikastetxe pribatuak
Belen ikastetxea · Ekintza ikastola · Mariaren Bihotza · Mary Ward ikastetxea · Sagrado Corazón Mundaiz ikastetxea · Santa Teresa ikastetxea
   Lehen Hezkuntzako ikastolak
Axular lizeoa · Herri Ametsa ikastola · Santo Tomas Lizeoa · Zurriola Ikastola
   Bigarren Hezkuntzako ikastetxe publikoak
Arantzazuko Ama BHI · Zubiri-Manteo BHI · Bidebieta BHI · Usandizaga-Peñaflorida-Amara BHI · Altza BHI · Lauaizeta Ikastola BHI · Antigua-Luberri BHI
   Bigarren Hezkuntzako ikastetxe pribatuak
Santa Teresa ikastetxea
   Bigarren Hezkuntzako ikastolak - Lizeoak
Axular Lizeoa · Herri Ametsa Ikastola · Santo Tomas Lizeoa · Zurriola Ikastola :
* Datuak: Q47542589
# Leitha

Leitha (alemanez ˈlaɪtaː ahoskatua; hungarieraz: Lajta, lehen Sár(-víz); eslovenieraz: Litva; txekieraz eta eslovakieraz: Litava) erdialdeko Europako ibaia da, Austriatik eta Hungariatik igarotzen den Danubioren 180 km inguruko ibaiadarra dena. Austria eta Hungariaren arteko muga osatu zuen 1921era arte

## Geografia

Leitha Austriako ekialdean jaiotzen da, bi ibairen elkargunean: Schwarza eta Pitten. Katzelsdorf eta Leithaprodersdorf artean, Austria Beherea eta Burgenland estatuen arteko muga osatzen du, 1921 arteko Austria eta Hungaria arteko muga zaharra hain zuzen ere.
Nickelsdorfetik hurbil, ibaia gaur egungo Hungarian sartzen da, non Moson ibaiadarrarekin bat egiten duen, Mosonmagyaróvár ondoko Danubioren beso batekin. Bere ibilbideko beste hiri batzuk Wiener Neustadt eta Bruck an der Leitha dira.
Leita eta bere ibaiadarretatik garai batean ehungintzako enpresei energia emateko eta gaur egun estazio hidroelektrikoak elikatzeko erabiltzen ziren hainbat kanal abiatzen dira. Seibersdorf eta Hof am Leithaberge artean, Leitharen ur asko desbideratzen dira horretarako. Ondorioz, ibaia bere ur-maila altuenean bakarrik ibiltzen da. Ibaiaren ibilgua ia beti lehor egoten da Katzelsdorfetik behera.

## Garrantzi historikoa

Austria-Hungaria 1867an sortu zen, Ausgleicheko itunaren ondoren, eta Leitha ibaiaren ibilguak Austria eta Hungariako Erresuma mugatzeko balio izan zuen. Vienarrek Transleithania (alemanez: Transleithanien) deitu zioten Hungariari, eta Zisleithania (alemanez: Cisleithanien, euskaraz: «Leitharen alde honetan») Austriarentzat. Izen horiek Inperioaren ikuspegi austriar eta vienarrak islatzen zituzten, Viena alde honetan zegoelarik, Hungaria alde hartan zegoen bitartean.
Hala, Galitzia eta Bukovina Zisleithaniaren zati ziren, nahiz eta Hungariatik ekialdera egon. Leithako iparraldean, Morava ibaiak mugaren jarraipena osatu zuen, orduko Moravia austriarra Hungariatik (egungo Eslovakiatik) banandu zuenean.
Lajtabánság toponimoa, 1921eko urriaren 4tik azaroaren 5era bitarteko Hungariako Burgenland estatu ohia, ibai honen izenetik dator.

## Erreferentziak

* ↑ (Alemanez) Flächenverzeichnis der Flussgebiete: Leitha-, Rabnitz- und Raabgebiet. in: Beiträge zur Hydrografie Österreichs Heft 63. 2014ko abendua, 39 or..
# Konstruktibismoaren epistemologia

Konstruktibismoaren epistemologia edo konstruktibismoa pentsamendu filosofikoa da, zientziaren ezagutza zientzialariek eratua dela eta berez mundutik ez datorrela dioena. Hau da, konstruktibismoaren ikuspuntutik, gure irudipenak, gure ezagutzak eta haiek egituratzen dituzten kategoriak gizakien ulermenaren ekoizpenak besterik ez dira, ez dute errealitatea zehatz-mehatz islatzen. Hortaz, positibismoaren kontrakoa da, horrek argudiatzen baitu benetako ezagutza bakarra zentzumenen esperientziatik datorrela.
Konstruktibismoa, XX. mendearen erdialdean garatu arren, haren sustraiak lehengo filosofiatik datoz. Hala, Kantek, esaterako, adierazi zuen errealitatea ez dagoela behatzailetik kanpo, baizik eta adimenak berak sortzen duela nolabait.
Kontruktibismoak objektibismoa kritikatzen du, gizakiek kanpoko errealitatea (norberaren adimenetik kanpo dagoen errealitatea, hots) ezagutzea ez daukatelakoan. Izan ere, errealitatea gizakien pentsamendutik kanpo egon badago ere, haren gaineko ezagutza edo esanahia beti gizakien ekoizpena edo konstrukzioa da.

## Kanpo estekak

* Datuak: Q179270
# Psikologia analitiko

Psikologia analitikoa, psikologia sakona bezala ere ezagutzen dena, Carl Gustav Jung mediku psikiatra eta psikologoak 1913an bere eta bere jarraitzaileen korpus teoriko eta klinikoari emandako izen ofiziala da. Horrela, psikoanalisi freudiarretik bereizi zen, bi korronteen arteko kontzeptu desberdinstasunak medio, libidoaren, intzestuaren, energia psikikoaren eta inkonzientearen naturari lotutakoak.

## Analisten formakuntza ofiziala

International Association for Analytical Psychology (IAAP) erakundeak hobesten duen analisten formakuntza ofiziala herrialde bakoitzak erregulatzen du sare internazionala osatzen duten erakunde desberdinen bidez.
Ofizialki hezitako jungiar analista psikologo edo psikiatra bat da, hau da, psikologian edo medikuntzan lizentziaduna, bere jakintza profesional eta pertsonalari psikologia analitikoaren ereduaren alderdi teoriko eta praktikoak barneratzea gehitzen diona, analisi pertsonalaren esperientziarekin batera. Prestakuntza teorikoaren gutxieneko hiru urteko aldian garatzen da, nahiz eta prestakuntza osoa jasotzeko hautagaiak prestakuntza praktikoa egiteko behar duen denbora ere behar den. Denbora hori analisi-orduez, gainbegiratze-orduez eta kasu klinikoez osatuta dago, eta, beraz, beste urte batzuk gehituko lirateke. Behin gaindituta, Psikologia Analitikoko Diplomatura lortzen da, eta horrek esan nahi du IAAPekoa dela automatikoki.
Prestakuntza ofizialik ez duten "psikologo junguiar" deiturikoen intrusismo profesionala saihesteko, zerbitzu psikologiko profesionalak eta/edo akademikoak eskatu aurretik, herrialde bakoitzeko sozietate horietan edo IAAPen bertan kontsultatu behar da, Psikologia eta/edo Medikuntzako Elkargo Ofizialak barne. Elkargo horietan, kide ofiziala dela egiaztatu eta behar bezala argituko da, eta horren aurrean salaketa aurkeztu ahal izango da.

## Erreferentziak

* ↑ Feixas, Guillem. (1993). Aproximaciones a la psicoterapia : una introducción a los tratamientos psicológicos. (1. ed. argitaraldia) Ediciones Paidós ISBN 978-84-7509-949-1. PMC 36159601. (Noiz kontsultatua: 2022-05-13).
* ↑ (Gaztelaniaz) J.A. (2016-12-09). «Freud y Jung: La extraña pareja» El País ISSN 1134-6582. (Noiz kontsultatua: 2022-05-13).
* 1 2 (Ingelesez) «Group Members (Societies) | international psychology |» IAAP (Noiz kontsultatua: 2022-05-13).
* ↑ (Gaztelaniaz) «Formación de analistas» Sociedad Española de Psicología Analítica | SEPA 2019-06-18 (Noiz kontsultatua: 2022-05-13).

## Kanpo estekak

* Datuak: Q245179
* Multimedia: Analytical psychology / Q245179
# Fideismo

Fideismoa fedea arrazoitik independentea edo haren aurkakoa ez deal baieztatzen duen pentsaera da. Hitza latinezko fides hitzatik dator (euskaraz, fede). Bereziki Eliza Erromatar Katolikoaren baitan sortutako kontzeptua izan da, eta Tertuliano hartzen da fideismoaren aitzindaritzat.

## Erreferentziak

* ↑ (Ingelesez) «Fideism» The Stanford Encyclopedia of Philosophy.

## Kanpo estekak

* Datuak: Q196667
# Kritizismo

Kritizismoa Kantek 1770. urtetik aurrera, eta batez ere Kritik der reinen Vernunft (Arrazoi hutsaren kritika) liburuan (1781) azaldu zuen pentsaerari eman zaion izena. Ezagutzari eta berorren mugez egin zituen azterketetatik, gizonak gauzen izate osoz ezin beretu zuela atera zuen ondorioz, eta printzipio horretatik abiaturik, filosofiazko azterketa zuzena, dogmatismorik eta eszeptizismorik gabea, egin ahal izateko, lehendanaz ezagutzaren beraren kritika egin behar dela jarri zuen oinarri gisa; kritika jakintzaren alor guztietara zabaldu behar dela beraz, eta kritika horren bahetik igaro ezin duen jakintzarik edo pentsamendu alorrik ezin aintzat har dezakeela arrazoimenak.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013-11-18 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q1789540
# Elon Musk

Elon Reeve Musk (Pretoria, Hegoafrika, 1971ko ekainaren 28a) Hegoafrikan jaio eta kanadar eta estatubatuar hiritartasunak dituen asmatzaile, ingeniari eta enpresaburua da, azken urte hauetan enpresa ugari sortu dituena: PayPal, Tesla Motors, SpaceX, Hyperloop, SolarCity eta Open AI. 2020ko hamarkadan, munduko pertsona aberatsena omen da.

## Haurtzaroa

Aita ingeniaria zuen, eta ama elikaria eta modeloa izan zen. Hamar urte zituenean, ordenagailu bat eskuratu zuen eta 12 urterekin bere lehen joko Blastar 500 dolarrean saldu zuen. Aldi berean, 17 urte zituenean eta Bigarren Hezkuntza Pretorian amaitu zuenean, derrigorrezko armadara joan zen eta horren ondoren, gurasoen laguntzarik gabe, etxetik joan zen Estatu Batuetara. Han, administraritza eta fisika ikasi zuen Pensilvaniako Unibertsitatean beka bat eskuratu ostean.

## Pay Pal eta Zip 2

Elon Musken hasierako fortuna eta fama gaztea zenean iritsi zitzaion bi enpresa sortuz: Zip2 eta PayPal. Zip2 1999an saldu zion Compaq Computer enpresari 300 milioi dolarren truke. PayPal 2002an saldu zion eBayri 1500 milioi dolarreko prezioan.

## Space X

2002an, Muskek Space Exploration Technologies (Space X) sortu zuen. Gaur egun, haren enpresaburu exekutiboa eta teknologia enpresaburua da. Space X-ek transbordadore eta suzirientzako jaurtigailuak diseinatzen ditu. Enpresa pribatu gisa lan egiten du. Diseinaturiko bi suziriak Falco 1 eta Falcon 9 dira. 2008ko abenduaren 23an NASArekin kontratu bat izenpetu zuen 1600 milioi dolarrean hamabi hegalaldiren bidez transbordadore espaziala ordezkatuz.

## Tesla Motors

2004ko apirilean Muskek 6,3 milioi euro inbertitu zituen Tesla Motors enpresan. Ez zen izan partaide bakarra, baina diruaren % 98 inbertitu zuen. Gaur egun arte 140 milioi dolar sartu ditu enpresan eta automobil elektriko nabarienak Tesla Roadster, Tesla Model S, Tesla Model X eta Tesla Model 3 dira.
2012an, 2100 Tesla Roadster saldu zituzten mundu osoan zehar. Automobil bakoitzak 100.000 estatubatuar dolarreko prezioa zuen eta 31 herrialdetan saldu izan dira. Tesla Motorsek munduko errekorra jaso du 37 milioi kilometro elektrikoki egiteagatik bere automobilekin.

## Solar City

Muskek lehengusuaren laguntzarekin 2006an sortutako enpresa da: produktu eta zerbitzu fotovoltaikokoak ekoizten ditu. 2011n, Solar City Estatu Batuetako enpresa fotovoltaikorik garrantzitsuena eta ekoizle nagusia izan zen. Solar Cityren helburu nagusia munduan energia berriztagarriak hedatzea da Tesla Motors enpresa gisa. Arlo horretan, enpresa oso parekoak dira.

## Open IA

Muskek azaltzen duenez, Open IA adimen artifizial lagungarria garatzeko enpresa da. Helburua ez du mozkin handiak lortzea, adimen artifizialaren teknologia garatzea eta erabilpen onenak aurkitzea baizik.

## Erreferentziak

* ↑ Sagarzazu, Jokin. «Elon Musk» Berria (Noiz kontsultatua: 2022-08-10).

## Kanpo estekak

* Datuak: Q317521
* Multimedia: Elon Musk / Q317521
# Alderdi Quebectarra

Alderdi Quebectarra (frantsesez: Parti Québécois [PQ]) Kanadako Quebec probintziaren subirautza nazionalaren alde dagoen alderdi politiko bat da. Alderdi honek usadioz langile mugimenduaren babesa izan ohi du. Halere, beste alderdi sozialdemokratek ez bezala, berez Alderdi Quebecarrak ez du alderdi mugimenduaren lotura formalik. Alderdi Quebectar edo PQko kide eta jarraitzaileei Pekistak (frantsesez Péquistes) deitu ohi zaie.
1968an René Lévesque politikariaren Mouvement souveraineté-association eta Ralliement national alderdien arteko elkarketatik sortu zen.
Alderdi Quebectarra izan zen Quebeceko autodeterminazio erreferendumaren bultzatzaile nagusia, 1980an. Galdeketa horretan Kanada batuaren aldekoek irabazi zuten, botoen %60arekin. Alderdiak ez zuen amore eman eta 1995ean bigarren erreferendum bat lortu zuen, unionistek ere irabazita baina ozta-ozta (botoen %50,40).
Bere historiako emaitzarik onena 1981ean lortu zuen, 1.773.237 botoekin (%49,26). 2022an, aldiz, inoizko emaitzarik kaxkarrena eskuratu zuen, 600.708 botoekin (%14,61).
Quebeceko independentzia defendatu arren, XXI. mendeko hasierako urteetan alderdiak -bere hauteskunde-emaitza txarrak behartuta, nonbait- bere diskurtso independentista bigundu du. 2016an aukeratutako buruzagiak, Jean-François Lisée-k, garrantzi handiagoa eman zion Quebeceko Gobernua berreskuratzeari eta Quebeceko identitate nazionala garatzeari, independentziari baino

## Buruzagiak

| Alderdiko buruzagia | Alderdiko buruzagitza | Quebeceko lehen ministroa |
| René Lévesque | 1968–1985 | 1976–1985 |
| Pierre-Marc Johnson | 1985–1987 | 1985 |
| Guy Chevrette | 1987–1988 | Ez zen inoiz izan |
| Jacques Parizeau | 1988–1996 | 1994–1996 |
| Lucien Bouchard | 1996–2001 | 1996–2001 |
| Bernard Landry | 2001–2005 | 2001–2003 |
| Louise Harel | 2005 | Ez zen inoiz izan |
| André Boisclair | 2005–2007 | Ez zen inoiz izan |
| François Gendron | 2007 | Ez zen inoiz izan |
| Pauline Marois | 2007–gaur egun | 2012-gaur egun |

## Erreferentziak

* ↑ El nou líder del PQ, partidari d'ajornar un eventual referèndum d'independència fins a després de 2022 (katalanez)

## Kanpo estekak

* Parti Québécois alderdiaren webgunea (Frantsesez)
* Datuak: Q950356
* Multimedia: Parti Québécois / Q950356
# Austria eta Hungaria arteko muga

Austria eta Hungaria arteko muga (alemanez: Grenze zwischen Österreich und Ungarn; hungarieraz: Magyarország és Ausztria határa) Austriako eta Hungariako estatuen artean dagoen muga da, erdialdeko Europan. 321 kilometro neurtzen ditu. Europar Batasuneko kide diren eta Schengen eremuan sartuta dauden bi estatuak banatzen dituen nazioarteko muga da. Ipar-hego noranzkoan igarotzen da, Austriako hego-ekialdea (Burgenland estatua) Hungariako mendebaldetik (Győr-Moson-Sopron eta Vas konderriak) bereiziz. Iparraldea Austria-Hungaria-Eslovakia tripuntuan hasten da, Bratislava (Eslovakia) eta Graz (Austria) inguruetatik igarotzen da, eta bi estatuek Esloveniarekin duten tripuntuan amaitzen da.

## Historia

Muga hori Lehen Mundu Gerraren amaieran ezarri zen (1918), Austria-Hungariako Inperioa desegin eta Austria eta Hungaria estatu independente bihurtu zirenean. Garai hartan, Austriako Burgenland estatuan hungariar jendarmeen eta alemaniar eta kroaziarren arteko liskarrak izan ziren, eta Mattersburgen Mendebaldeko Hungariako Alemaniarren Herri Kontseilua (alemanez: Deutsche Volksrat für Westungarn) sortu zuten. Horrek eta hungariarrak gutxiengo urria izateak erraztu egin zuen Saint-Germain (1919) eta Trianongo (1920) itunek Austriako kide izatea ezartzea. Hala ere, hungariar boluntario armatu talde batek Lajtabanság estatu iragankorra ezarri zuen Burgenlanden 1921eko abuztu eta azaro artean, italiar bitartekaritzaren ondoren armarik gabe geratu zena. Era berean, Sopron hiriak plebiszituan Hungariaren parte izatea erabaki zuen.
Hirugarren Reichak (1938) Austria okupatu ondoren, Alemania eta Hungariaren arteko muga ezarri zen. 1955ean, aliatuen okupazioaren eta Austriaren independentzia berrezarri ondoren, muga ia trazadura berdinean berrezarri zen 1938. urtea baino lehen. Desberdintasun bakarra mugako triangeluaren murrizketa da, gaur egungo Eslovakiaren inguruan. 1947an eskualdea Txekoslovakiaren parte bilakatu zen, Petržalkara iritsi aurretik.

## Erreferentziak

* ↑ Artikel Staatsgrenzen. A: Ernst Bruckmüller: Österreich-Lexikon. Verlagsgemeinschaft Österreich-Lexikon, Wien 2004.
* ↑ Statistisches Bundesamt der Bundesrepublik Deutschland
* ↑ Ewan W. Anderson International Boundaries: A Geopolitical Atlas, p. 65-70
* ↑ The New Boundaries of Hungary, A: Geographical Review, Vol. 10, No. 6 (Dec., 1920), pp. 408-412
# Neusiedl

Neusiedl (alemanez: Neusiedler See) edo Fertő (hungarieraz: Fertő tó; kroazieraz: Nežidersko jezero, Niuzaljsko jezero; eslovenieraz: Nežidersko jezero) erdialdeko Europako bigarren aintzira endorreikorik handiena da, austriar–hungariar mugan dagoena. Guztira 315 kilometro koadro ditu, horietatik 240 Austrian eta 75 Hungarian daudenak. 1,120 kilometro koadroko arroa, 36 kilometroko luzera eta 6-12 kilometro arteko zabalera ditu.

## Erreferentziak

* 1 2 159. araua. Euskaltzaindia (Noiz kontsultatua: 2013-07-02).

## Kanpo estekak

* Datuak: Q6396
* Multimedia: Lake Neusiedl / Q6396
# Picnic Paneuroparra

Picnic Paneuroparra Austria eta Hungaria arteko mugan 1989ko abuztuaren 19an Sopron (Hungaria) ondoan burutu zen jaialdiaren izena da.
Jaialdiaren garrantzia Gerra Hotzaren testuinguruan datza. «Altzairuzko Oihala» deitutakoan burutu zen jaialdia, Austria kapitalistako zein Hungaria sozialistako gobernuen onespenaz.
Alemaniako Errepublika Demokratikoko 600 bat biztanlek jaialdia Mendebaldera (Europa kapitalistara) joateko aprobetxatu zuten.

## Kanpo estekak

* Datuak: Q160056
* Multimedia: Pan-European Picnic / Q160056